

Αρκαλοχώρι, 12/ 02 /2025

Προς: ΜΜΕ

**ΔΕΛΤΙΟ ΤΥΠΟΥ**

**Μέσα σε κλίμα συγκίνησης ο Αγιασμός για το Σχολείο Δεύτερης Ευκαιρίας στο Καστέλλι**

Μέσα σε κλίμα χαράς και συγκίνησης πραγματοποιήθηκε την Τρίτη 11 Φεβρουαρίου 2025, ο αγιασμός του Σχολείου Δεύτερης Ευκαιρίας, το οποίο επαναλειτουργεί μετά από έξι χρόνια, στο Καστελλι του Δήμου Μινώα Πεδιάδας!

Τον αγιασμό που σηματοδότησε τη λειτουργία μιας χρονιάς γεμάτης στόχους και ευκαιρίες, τέλεσε ο Μητροπολίτης Αρκαλόχωρίου, Καστελλίου και Βιάννου κ.κ. Ανδρέας με την παρουσία του Δημάρχου Μινώα Πεδιάδας Βασίλη Κεγκέρογλου, του Αναπληρωτή Περιφερειάρχη Γιώργου Πιτσούλη του Αντιπεριφερειάρχη Νίκου Συριγωνάκη, της εντεταλμένης Περιφερειακής Συμβούλου Θεοδώρας Κουντεντάκη, η οποία απηύθυνε χαιρετισμό εκ μέρους του Περιφερειάρχη Κρήτης Σταύρου Αρναουτάκη, του Περιφερειακού Συμβούλου Γιώργου Παπαδάκη, των Αντιδημάρχων, του Προέδρου του Δημοτικού Συμβουλίου, της Προέδρου της Δημοτικής Κοινότητας Καστελλίου, δημοτικών συμβούλων, φορέων της εκπαίδευσης, κατοίκων της περιοχής και φυσικά των εκπαιδευόμενων του Σχολείου Δεύτερης Ευκαιρίας.

Το Σχολείο Δεύτερης Ευκαιρίας είναι ένα καινοτόμο δημόσιο σχολείο εκπαίδευσης ενηλίκων, οι οποίοι θα αποκτήσουν τίτλο ισότιμο με το απολυτήριο Γυμνασίου. Τα θεμέλιά αυτού του Σχολείου στηρίζονται στη τυπική εκπαίδευση και στην κατάκτηση, προσωπικών και κοινωνικών δεξιοτήτων, ώστε οι εκπαιδευόμενοι να ανταποκριθούν στις σύγχρονες ανάγκες της αγοράς εργασίας. Το σχολείο αυτό επανασυνδέει ουσιαστικά τους εκπαιδευομένους με τα συστήματα εκπαίδευσης και κατάρτισης μέσα από ένα ευέλικτο πρόγραμμα σπουδών βασισμένο στις ανάγκες και τα ενδιαφέροντά τους και ενισχύει την ικανότητα τους να συμμετέχουν ενεργά στο οικονομικό, κοινωνικό και πολιτισμικό γίγνεσθαι.

**Ο Δήμαρχος Μινώα Πεδιάδας Βασίλης Κεγκέρογλου ανέφερε μεταξύ άλλων στον χαιρετισμό του:**

**«**Ως Δημοτική Αρχή διαγνώσαμε από νωρίς την ανάγκη ύπαρξης ενός τέτοιου σχολείου και με απόφαση του Δημοτικού Συμβουλίου, ζητήσαμε την επαναλειτουργία του Σχολείου Δεύτερης Ευκαιρίας στον πολύπαθο Δήμο Μινώα Πεδιάδας, με τις πολλές και μεγάλες προοπτικές. Το εγχείρημα «αγκαλιάστηκε» από την τοπική κοινωνία και τους εκπαιδευόμενους, οι οποίοι, αντιλαμβανόμενοι τα οφέλη που προκύπτουν από τη φοίτηση τους σε αυτό, κάθονται και πάλι στα θρανία -για δύο χρόνια-διεκδικώντας μία δεύτερη ευκαιρία στη γνώση και τη ζωή. Οι 25 αυτοί άνθρωποι τους οποίους συγχαίρω για την επιλογή τους να επιστρέψουν στο σχολείο, είναι άνθρωποι που παρά τις δυσκολίες που αντιμετώπισαν δράττονται μιας δεύτερης, συνειδητής ευκαιρίας ζωής και δίνουν ένα αισιόδοξο μήνυμα σε όλους:

**Ότι ποτέ δεν πρέπει να εγκαταλείπει κάποιος την προσπάθειά του και ότι τα όνειρα δεν πρέπει να σταματούν ποτέ. Το παράδειγμα τους μας δείχνει επίσης ότι η γνώση και η δίψα για μάθηση δεν έχουν ηλικία!**

Ως Δημοτική Αρχή θεωρούμε ότι η ύπαρξη αυτού του εναλλακτικού τρόπου εκπαίδευσης προσφέρει πολλά τόσο στο Δήμο και ειδικά στο Καστελλι όσο και στους Δημότες μας. Η σύνδεση του σχολείου με την τοπική κοινωνία, είναι προς όφελος των μαθητών και της περιοχής, δεδομένων και των διαπιστωμένων αναγκών που θα προκύψουν από τη λειτουργία του νέου Αεροδρομίου. Ο Δήμος Μινώα Πεδιάδας λοιπόν, επενδύει στο ανθρώπινο δυναμικό και προωθεί τη δημιουργία εκπαιδευτικών δομών και δομών δια βίου μάθησης προκειμένου να δημιουργηθούν οι προϋποθέσεις για την αξιοποίηση των ευκαιριών που υπάρχουν και θα δημιουργηθούν στην περιοχή».

**Ο Διευθυντής του Σχολείου Δεύτερης Ευκαιρίας Ματθαίος Παρασύρης ανέφερε με τη σειρά του :**

"Είναι μια ημέρα γιορτής, αλλά και μια νέα αρχή, γεμάτη δυνατότητες και ευκαιρίες για όσους έχουν επιλέξει να κάνουν αυτό το βήμα στη ζωή τους. Σήμερα λειτουργούν 68 ΣΔΕ σε όλη τη χώρα χωρίς τα παραρτήματα όπως αυτό εδώ, στο Καστέλλι. Μόνο στο δικό μας ΣΔΕ, στο νομό Ηρακλείου, από το 2001 έχουν εγγραφεί 1500 ενήλικες και από αυτούς έχουν λάβει απολυτήριο 1020 ενώ περίπου το 70% ολοκληρώνει τη φοίτηση του».

Εξαιρετικά συγκινητική ήταν η στιγμή που εκπαιδευόμενοι του Σχολείου, οι οποίοι για διάφορους λόγους αναγκάστηκαν να εγκαταλείψουν το σχολείο στην εφηβική ηλικία, ανέφεραν ότι το σχολείο, αποτελεί για εκείνους, όνειρο ζωής. Μάλιστα ενώ η αρχική σκέψη για τη φοίτηση τους στο ΣΔΕ, σχετιζόταν περισσότερο με τις πιθανότητες να βρουν εργασία ή να ανελιχθούν επαγγελματικά, πλέον βρίσκουν νόημα –όπως λένε- στην εκπαίδευση και επενδύουν στην ουσιαστική επικοινωνία που καλλιεργείται, εντός του κόλπου του Σχολείου!

Αξίζει επίσης να σημειωθεί ότι το μεγαλύτερο ηλικιακά άτομο που φοιτά στο ΣΔΕ Καστελλίου, είναι 67 ετών!